ET

Teade üleliidulise LHÜde koguse kohta 2021. aastal ja turustabiilsusreservi kohta ELi heitkogustega kauplemise süsteemi raames

(EMPs kohaldatav tekst)

(2020/C 428 I/01)

1. 2021. aasta piirmäär

ELi heitkogustega kauplemise süsteem (edaspidi „ELi HKS“) põhineb piiramise ja kauplemise põhimõttel. Piirmäär on ELi HKSis igal aastal välja antavate LHÜde üleliiduline kogus. Selle koguse vähendamiseks aja jooksul kohaldatakse direktiivi 2003/87/EÜ (1) (edaspidi „HKSi direktiiv“) artiklis 9 sätestatud lineaarset vähendamistegurit. Piirmäär kehtestatakse HKSi direktiivi artiklite 9 ja 9a alusel.

Komisjoni otsusega C(2020) 7704 (2) kehtestatakse 2021. aasta piirmäär, võttes arvesse, et vastavalt Ühendkuningriigi väljaastumislepingu (3) Iirimaa ja Põhja-Iirimaa protokolli artiklile 9 ja 4. lisale kohaldatakse HKSi direktiivi alates 1. jaanuarist 2021 Ühendkuningriigis ja Ühendkuningriigi suhtes üksnes seoses elektrienergia tootmisega Põhja-Iirimaal. Selle tulemusena kohaldatakse Põhja-Iirimaa elektritootmisest tulenevate heitkoguste suhtes jätkuvalt HKSi direktiivi ja neid tuleb piirmääras arvesse võtta. Lisaks võetakse komisjoni otsuses arvesse lineaarse vähendamisteguri suurendamist 1,74 %-lt 2,2 %-le alates 2021. aastast vastavalt direktiivile (EL) 2018/410, (4) millega muudeti HKSi direktiivi artiklit 9.

Peale selle võeti 2021. aasta piirmäära kindlaksmääramisel arvesse uusimaid teadusandmeid kasvuhoonegaaside globaalse soojendamise potentsiaali kohta ning väikeste käitiste välja arvamist ELi HKSist Horvaatias, Prantsusmaal, Saksamaal, Itaalias, Sloveenias, Hispaanias, Portugalis ja Islandil.

2. Lennundus

Tuleb märkida, et komisjoni otsuses C(2020) 7704 aastaks 2021 sätestatud piirmäär ei hõlma nende LHÜde kogust, mis eraldatakse HKSi direktiivi II peatüki kohaselt õhusõidukikäitajatele. Kõnealune kogus on sellise alt-üles-lähenemisviisi tulemus, mis algab lennundusele LHÜde tasuta eraldamisest. Seejärel tuletatakse enampakkumisel müüdavate lennunduse LHÜde arv, lähtudes põhimõttest, et LHÜde üldkogusest 82 % tuleks tasuta eraldada olemasolevatele lennuettevõtjatele ja 15 % müüa enampakkumisel.

2021. aastal eraldatavate lennunduse LHÜde kogus on arvutatud järgmiselt.

— Õhusõidukikäitajatele tasuta eraldatavate LHÜde arvu on vähendatud proportsionaalselt HKSi direktiivis (muudetud määrusega (EL) nr 421/2014 (5) ja määrusega (EL) 2017/2392 (6)) sätestatud tagastamiskohustuse vähendamisega.

— 2020. aastal antakse õhusõidukikäitajatele (7) tasuta ligikaudu 31,1 miljonit LHÜd (8) ja enampakkumisel müüakse 7,5 miljonit lennunduse LHÜd (9).

— Määrusega (EL) nr 421/2014 muudeti HKSi direktiivi, et näha ette enampakkumisel müüdavate lennunduse LHÜde arvu vähendamine proportsionaalselt aastatel 2013–2016 välja antud LHÜde koguarvu vähenemisega. Määrusega (EL) 2017/2392 nähti ette selle lähenemisviisi jätkumine aastatel 2017–2023.

— Alates 1. jaanuarist 2021 väheneb õhusõidukikäitajatele eraldatavate LHÜde kogus lineaarse teguri 2,2 % võrra (10).

— Kuigi HKSi direktiivi kohaldamisalasse kuuluvad üldiselt kõik „lennud, mis saabuvad lennuväljale või lahkuvad lennuväljalt, mis asub selle liikmesriigi territooriumil, mille suhtes kohaldatakse asutamislepingut“ (artikkel 3a ja I lisa punkt 6), nähakse sellega ette ka erand seoses väljaspool EMPd asuvate riikide lennuväljadele maanduvate ja sealt väljuvate lendudega (artikli 28a lõike 1 punkt a). Seda erandit kohaldatakse sellistesse riikidesse väljuvate või sealt saabuvate lendude suhtes, kellega ei ole lepingut sõlmitud. Kui lepingut ei sõlmita või õigusaktides muudatusi ei tehta, kohaldatakse pärast väljaastumislepinguga kehtestatud üleminekuperioodi lõppu Ühendkuningriigist ELi saabuvate ja EList Ühendkuningriiki väljuvate lendude suhtes erandit. Seega väheneb ELi HKSis tasuta eraldatavate LHÜde üldkogus vastavalt ligikaudu kolmandiku võrra.

Sellest tulenevalt antakse ELi HKSis 2021. aastal lennundusele eeldatavasti välja ligikaudu 24,5 miljonit LHÜd (20,7 miljonit lennunduse LHÜd antakse tasuta ja 3,8 miljonit lennunduse LHÜd müüakse enampakkumisel).

3. Turustabiilsusreserv

HKSi direktiivi kohaldamine Ühendkuningriigi suhtes ja Ühendkuningriigis Iirimaa ja Põhja-Iirimaa protokolli alusel alates 1. jaanuarist 2021 mõjutab otsusega (EL) 2015/1814 (11) (edaspidi „turustabiilsusreservi otsus“) loodud turustabiilsusreservi.

Turustabiilsusreservi otsuse artikli 1 lõike 5 kohaselt arvatakse liikmesriikide poolt iga aasta 1. septembrist kuni järgmise aasta 31. augustini enampakkumisel müüdavate LHÜde koguarvust maha teatav protsent ringluses olevaid LHÜsid ning paigutatakse see turustabiilsusreservi. Selleks avaldab komisjon igal aastal ringluses olevate LHÜde koguarvu järgmise aasta 15. maiks. Teatises C(2020) 2835 (12) avaldas komisjon 2019. aastal ringluses olnud LHÜde koguarvu. Selle teatisega määrati kindlaks kogus, mis tuleb liikmesriikide ja Ühendkuningriigi enampakkumisosa arvesse võttes nende enampakkumismahtudest ajavahemikul 1. septembrist 2020 kuni 31. augustini 2021 maha arvata ja turustabiilsusreservi paigutada.

Teatise C(2020) 2835 avaldamise ajal kehtis HKSi direktiiv Ühendkuningriigi suhtes ja Ühendkuningriigis täies ulatuses. Alates 1. jaanuarist 2021 kohaldatakse Ühendkuningriigi suhtes ja Ühendkuningriigis aga HKSi direktiivi Iirimaad ja Põhja-Iirimaad käsitleva protokolli alusel. Selle tulemusena piirdub Ühendkuningriigi enampakkumisosa vastavalt HKSi direktiivi artikli 10 lõikele 2 Põhja-Iirimaal elektrienergia tootmisel tekkivate kasvuhoonegaaside heitkoguste tasemega. Järelikult peab alates 1. jaanuarist 2021 kuni 31. augustini 2021 ja pärast seda Ühendkuningriigi enampakkumismahust maha arvatav LHÜde kogus, mis paigutatakse turustabiilsusreservi, põhinema sellel uuel enampakkumisosal. Liikmesriikide enampakkumismahtudest ajavahemikul 1. jaanuarist 2021 kuni 31. augustini 2021 turustabiilsusreservi paigutamiseks maha arvatavate LHÜde kogus jääb samaks mis teatises C(2020) 2835. Seega paigutatakse 1. septembrist 2020 kuni 31. augustini 2021 turustabiilsusreservi kokku 307 663 518 LHÜd.

Liikmesriikide osad 1. jaanuarist 2021 kuni 31. augustini 2021 turustabiilsusreservi paigutatavas koguses on need, mida kohaldatakse vastavalt 2021. aasta jaanuaris algava perioodi eeskirjadele (vt turustabiilsusreservi otsuse artikli 1 lõige 5 koostoimes HKSi direktiivi artikli 10 lõikega 2, nagu neid kohaldatakse alates 2021. aastast).

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).

(2) Komisjoni 16. novembri 2020. aasta otsus (EL) 2020/1722 ELi heitkogustega kauplemise süsteemis 2021. aastaks välja antavate liidu lubatud heitkoguse ühikute üldkoguse kohta, teatavaks tehtud numbri C(2020) 7704 all (ELT L 386, 18.11.2020, lk 26).

(3) Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT L 29, 31.1.2020, lk 7).

(4) Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3).

(5) Euroopa Parlamendi ja nõukogu 16. aprilli 2014. aasta määrus (EL) nr 421/2014, millega muudetakse direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem, seoses sellise rahvusvahelise kokkuleppe rakendamisega 2020. aastaks, mille alusel kohaldatakse rahvusvahelise lennunduse heitkoguste suhtes ühtset üleilmset turupõhist meedet (ELT L 129, 30.4.2014, lk 1).

(6) Euroopa Parlamendi ja nõukogu 13. detsembri 2017. aasta määrus (EL) 2017/2392, millega muudetakse direktiivi 2003/87/EÜ, et jätkata kehtivate piirangute kohaldamist lennutegevuse ulatuse suhtes ja teha ettevalmistusi ülemaailmse turupõhise meetme rakendamiseks alates 2021. aastast (ELT L 350, 29.12.2017, lk 7).

(7) Määruse (EL) nr 389/2013, eriti selle artikli 10 kohaselt määratakse nende õhusõidukikäitajate kontodele, kes enam ei käita heitkogustega kauplemise süsteemi kuuluvaid lende, süsteemist välja arvatud staatus, ning sellistelt kontodelt ei saa algatada ühtegi protsessi, välja arvatud need, mis vastavad ajavahemikule, kui konto ei olnud süsteemist välja arvatud. Õhusõidukikäitajate tegevuse lõpetamise tõttu oli tasuta eraldatavate LHÜde arv 2019. aastal 4,2 miljoni ühiku võrra väiksem kui 2013. aastal.

(8) See kogus sisaldab Šveitsi suunduvatele lendudele vastavat 0,7 miljonit LHÜd, mis tuleneb ELi HKSi sidumisest Šveitsi heitkogustega kauplemise süsteemiga, ning HKSi direktiivi artikli 3f kohaselt välja antud LHÜsid (erireserv).

(9) See kogus sisaldab 0,8 miljonit 2019. aastale vastavat Ühendkuningriigi lennunduse LHÜd, kuna Ühendkuningriigiga seotud protsessid olid liidu registris kõnealusel aastal peatatud.

(10) Direktiivi 2003/87/EÜ artikli 12 lõige 3, mida on muudetud määruse (EL) 2017/2392 artikli 1 punktiga 4.

(11) Euroopa Parlamendi ja nõukogu 6. oktoobri 2015. aasta otsus (EL) 2015/1814, mis käsitleb ELi kasvuhoonegaaside heitkogustega kauplemise süsteemi turustabiilsusreservi loomist ja toimimist ning millega muudetakse direktiivi 2003/87/EÜ (ELT L 264, 9.10.2015, lk 1).

(12) Komisjoni teatis C(2020) 2835. 2019. aastal ringluses olnud lubatud heitkoguse ühikute avaldamine direktiiviga 2003/87/EÜ loodud ELi heitkogustega kauplemise süsteemi kohase turustabiilsusreservi jaoks (ELT C 164, 13.5.2020, lk 17).